Flugelda þarf að umgangast með mikilli varúð Flugeldar eru fastur liður áramótanna hjá Íslendingum og heillar ljósdýrðin einnig æ fleiri erlenda ferðamenn sem koma í auknu mæli til landsins . Slys af völdum flugelda verða um hver áramót . Flest vegna þess að ekki er farið eftir leiðbeiningum um meðhöndlun , hlífðarbúnaður ekki notaður eða verið er að fikta , taka í sundur og búa til sprengjur . Tæp fjögur ár eru síðan ungur maður lést er hann var að búa til rörasprengju sem á ekkert skylt við flugelda annað en púðrið sem úr þeim kemur . Í tilkynningu frá tryggingafélaginu VÍS segir að bruni á höndum og augnáverkar séu algengustu slysin af völdum flugelda . Hitinn sem myndast þegar flugeldar springa getur verið allt að 1.200°C , eða tólffalt suðumark vatns . „ Undanfarin ár hefur tekist að fækka þessum slysum . Margt spilar inn í . Regluverkið hefur breyst , flugeldavörurnar orðnar öruggari , notkun hlífðargleraugna almennari og fræðsla um rétta meðhöndlun hefur aukist með áherslu á að ná til unglingsdrengja og foreldra þeirra vegna hættunnar sem fikt leiðir af sér , “ segir í tilkynningu VÍS . „ Miðað við síðustu ár voru óvenju fá flugeldaslys um síðustu áramót . Skugga bar þó á með alvarlegum augnáverka . Halda þarf áfram á sömu braut . Það tekst þó ekki nema allir fari eftir leiðbeiningum og noti flugeldagleraugu ásamt skinn - eða ullarhönskum . • Flugelda má nota án sérstakra leyfa frá 28. desember til 6. janúar . • Flugelda á að geyma á þurrum stað og þar sem börn ná ekki til . Ekki er mælt með að geyma þá milli ára . • Yngri en 12 ára mega ekki kaupa neinar flugeldavörur . 12 til 16 ára mega kaupa vörur sem ekki eru aldurstakmörk á , til dæmis þær sem ætlaðar eru til notkunar innanhúss . • Lesið vel allar leiðbeiningar sem fylgja flugeldum áður en skotið er upp . • Lokið gluggum og læsið hurðum áður en farið er út að fagna áramótunum . • Hlífðargleraugu eiga allir að nota , óháð því hvort þeir skjóta upp eða horfa bara á . • Hendur þeirra sem skjóta upp eða handleika blys eru best varðar með skinn - eða ullarhönskum . • Gætið vel að börnum því þau þekkja hætturnar ekki eins vel og fullorðnir . • Hugið að dýrum í kringum áramótin , þau hræðast gjarnan hljóðin og ljósin . • Flugeldavörur eru ekki leikföng . Varanlegur heyrnarskaði hefur m.a. orðið vegna hrekkja . • Áfengi og flugeldar fara aldrei saman . Margir virða þetta ekki og hafa einkum karlmenn slasað sig af þessum sökum . • Þegar skotið er upp á að geyma aðra flugelda fjarri skotstað . Aldrei má geyma flugeldavörur í vasa . • Skjótið upp á opnu svæði í a.m.k. 20 m fjarlægð frá húsum , bílum og fólki og látið þá sem fylgjast með standa vindmegin við skotstað . • Aldrei má kveikja í flugeldum sem haldið er á , það má eingöngu við þar til gerð handblys . • Rakettur verða að vera í traustri undirstöðu þegar þeim er skotið upp . • Stöðug undirstaða og mikið rými er nauðsynleg fyrir standblys og skotkökur . • Aldrei má halla sér yfir vöru þegar kveikt er í . Tendra skal á kveiknum með útréttri hendi og víkja strax frá . • Ef flugeldur springur ekki skal ekki nálgast hann í nokkrar mínútur þar sem hætta er á að hann rjúki allt í einu upp . Ekki reyna að kveikja aftur í heldur hellið vatni yfir hann . • Brunasár á að kæla strax með 15 - 17°C vatni . “